
A Jaszukuni-probléma rétegei

Kulcsszavak: Japán-kínai kapcsolatok; Jaszukuni-szentély; Júsúkan Múzeum; Kínai Népi Forradalmi Hadtörténeti Múzeum; történelemszemlélet
A tokiói Jaszukuni-szentély kérdése több mint négy évtizede okoz feszültséget a Japán és Kína között fennálló kétoldalú kapcsolatokban. A konfliktus először akkor robbant ki, amikor Nakaszone Jaszuhiro japán miniszterelnök 1985-ben hivatalos látogatást tett a szentélyben, ahol akkor már a tizennégy A-kategóriás második világháborús bűnös neve is szerepelt a lelkek listáján. Azóta Kína részáről folyamatos a tiltakozás a szentély és a japán politikai elit kapcsolata miatt. A pekingi vezetés és a kínai közvélemény a miniszterelnöki látogatásokat úgy értékeli, hogy Japán nem hajlandó szakítani militarista múltjával. A probléma rendkívül sokrétű, és bár a megoldás kívülállóként talán banálisnak tűnhet – a háborús bűnösök nevének eltávolítása a szentélyből – valójában a helyzet ennél bonyolultabb. A Jaszukuni szentélykomplexum, amelyhez hozzátartozik a
Júsúkan Múzeum is, ugyanis központi szerepet tölt be a japán nemzeti azonosságtudat fenntartásában és erősítésében.

Dolgozatomban a Jaszukuni-szentély történetét, mindenkori kulturális-, hitéleti- és politikai szerepét igyekszem körbejárni, hogy bemutassam, milyen események vezettek a jelenlegi patthelyzet kialakulásához. Megvizsgálom, hogy a Júsúkan Múzeum anyagában tükröződő történelemszemlélet valóban annyira kirívóan szelektív-e, mint amilyennek kritikusai bemutatják. Ehhez a kiállítás anyagát összevetem a pekingi Kínai Népi Forradalmi Hadtörténeti Múzeum anyagával. Elsősorban azt vizsgálom, hogy a két kiállítás milyen hasonlóságokat és különbségeket mutat a nemzeti identitás erősítése és a hatalom legitimációja szempontjából. 

Munkámhoz forrásként a magyar, angol, japán és kínai nyelvű szakirodalom mellett a két múzeum kiállítási anyagának japán, illetve kínai nyelvű publikált és online elérhető ismertetőit használom.



